[COVID-19: holnaptól számos intézkedést feloldanak](https://samorin.sk/hu/covid-19-holnaptol-szamos-intezkedest-feloldanak/)

Június 3-án számos, a koronavírus-járvány terjedésének megakadályozására hozott intézkedést feloldanak.

**Nem kell mindenütt szájmaszk**  
Holnaptól csak akkor kell szájmaszkot viselni a szabadban és a tömegrendezvényeken, ha két méternél közelebb vagyunk másokhoz. Zárt helyen kötelező a maszkviselés. Megnyílnak a sportlétesítmények, a strandok, a wellnessközpontok, a gyógyfürdők, a masszázsszalonok, a kaszinók, állatkertkertek és a botanikus kertek.

**Időseket érintő változások**  
Szintén június 3-tól törlik a nyugdíjasok bevásárlására fenntartott időről szóló rendelkezést is. A változások a szociális létesítményekre is vonatkoznak, ahol a 62 év alatti rászorulókat fogadják. Jozef Šuvada, a válságstáb egészségügyi csapatának tagja úgy fogalmazott, vissza kell térnie az életnek a szociális létesítményekbe.  
„Felülvizsgáljuk azokat a szabályokat is, amelyek megtiltják, hogy új lakókat fogadjanak a szállókon, vagy 14 napos karanténhoz kötik a felvételüket” – mondta. A szakember szerint két-három héten belül minden visszatérhet a régi kerékvágásba.

**Meg lehet tartani a rendezvényeket**  
Június 10-től legfeljebb 500 résztvevővel meglehet tartani a rendezvényeket, július 1-jétől az év végéig már 1000 ember is részt vehet az eseményeken. A fellépő művészeknek nem kell koronavírus-tesztet csináltatniuk, a kétméteres távolság helyett sakktáblaszerűen rendezik el az üléseket, ugyanez vonatkozik a templomokra is.

**Valószínűleg mehetünk a tengerhez nyaralni**  
Igor Matovič miniszterelnök szerint Horvátországban, Görögországban és részben Bulgáriában is biztató a járványügyi helyzet, ezért tárgyalásokat akar kezdeni ezekkel az országokkal arról, hogy a szlovák állampolgárok oda utazhassanak nyaralni. Elmondása szerint ez még mindig nyitott kérdés. „Megpróbálunk biztonságos megoldást találni arra, hogy az emberek a tenger mellett tölthessék a nyári szabadságukat” – mondta. Matovič közölte azt is, hogy az iskolák felsőbb évfolyamai megnyitásának kérdése a jövő héten kerül terítékre.

Zuzana Krištúfková epidemiológus ugyanakkor felszólította a nyugdíjasokat és a krónikus betegségben szenvedőket, hogy vigyázzanak az egészségükre, kerüljék a nagyobb rendezvényeket és viseljenek szájmaszkot.